CELEX: 32011H0719(04)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar il-Programm Nazzjonali ta' Riforma 2011 tal-Pajjiżi l-Baxxi u li tagħti opinjoni tal-Kunsill dwar il-Programm ta' Stabbiltà aġġornat tal-Pajjiżi l-Baxxi, 2011-2015

19.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 212/13
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar il-Programm Nazzjonali ta' Riforma 2011 tal-Pajjiżi l-Baxxi u li tagħti opinjoni tal-Kunsill dwar il-Programm ta' Stabbiltà aġġornat tal-Pajjiżi l-Baxxi, 2011-2015
   2011/C 212/04
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika (1), u b’mod partikolari l-Artikolu 5(3) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ linji ta’ politika ekonomika, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji ta’ politika ekonomika tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, il-Kunsill adotta deċiżjoni dwar Linji Gwida għal-linji ta’ politika dwar l-impjiegi tal-Istati Membri (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali tat-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni ta’ politika ex ante u integrata, imsejsa fuq l-istrateġija Ewropa 2020.
            
         
               (4)
            
            
               Fil-25 ta’ Marzu 2011, il-Kunsill Ewropew approva l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Huwa saħaq fuq il-ħtieġa li tingħata prijorità lir-restawr ta’ baġits tajbin u s-sostenibbiltà fiskali, it-tnaqqis tal-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma.
            
         
               (5)
            
            
               Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom għall-inklużjoni fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (6)
            
            
               Fis-29 ta’ April 2011, il-Pajjiżi l-Baxxi ressqu l-aġġornament tal-Programm ta’ Stabbiltà 2011 tagħhom li jkopri l-perijodu 2011-2015 u l-Programm Nazzjonali ta’ Riforma 2011 tagħhom. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt.
            
         
               (7)
            
            
               Minkejja li qabel kellha prestazzjoni soda, hekk kif żviluppat l-kriżi, l-ekonomija Olandiża ferm miftuħa sofriet b'mod sinifikanti: il-PDG reali naqas bi kważi 4 % fl-2009. L-irkupru beda fl-aħħar sitt xhur tal-2009, imsejjes fuq domanda esterna li bdiet tiżdied u żdiedet b'rata sostanzjali fl-ewwel sitt xhur tal-2010, bir-riżultat li ż-żieda fil-PDG kienet 1,8 %. L-impatt tal-kriżi fuq is-suq tax-xogħol kien relattivament ikkontrollat. Il-qgħad huwa mistenni li jonqos gradwalment matul is-sentejn li ġejjin minn 4,5 % fl-2010 għal 4 % fl-2012. L-impatt tal-kriżi fuq il-finanzi pubbliċi Olandiżi kien enormi, bid-defiċit tal-amministrazzjoni pubblika jiżdied għal 5,5 % tal-PDG fl-2009 u għal 5,4 % fl-2010. L-operazzjonijiet tal-Gvern biex jappoġġa l-istituzzjonijiet finanzjarji u jistabilizza s-swieq finanzjarji kienu jirrikjedu żieda fil-proporzjoni tad-dejn tal-gvern bi 15-il punt perċentwali tal-PDG, bir-rata tad-dejn titla' għal 60,8 % tal-PDG fl-2009.
            
         
               (8)
            
            
               Abbażi tal-valutazzjoni tal-Programm ta’ Stabbiltà aġġornat skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku sottostanti għat-tbassir baġitarju ppreżentat fil-Programm ta' Stabbiltà huwa plawsibbli. Il-Programm ta’ Stabbiltà huwa bbażat fuq tbassir tat-tkabbir għall-2011 u l-2012 ftit aktar prudenti mill-Previżjoni tar-Rebbiegħa 2011 tas-servizzi tal-Kummissjoni. Il-Programm ta' Stabbiltà huwa ppjanat li jnaqqas id-defiċit tal-amministrazzjoni pubblika għal inqas mill-valur ta' referenza ta' 3 % fl-2012, li għandu jkun sena qabel id-data tal-iskadenza stipulata bil-proċedura tal-isbilanċ eċċessiv. Abbażi taċ-ċifri fil-Programm ta' Stabbiltà, l-objettiv ta’ terminu medju (OTM), jiġifieri defiċit strutturali ta' 0,5 % tal-PDG, se jintlaħaq kważi kollu sat-tmiem tal-perijodu tal-Programm ta’ Stabbiltà, billi l-bilanċ strutturali kkalkulat mill-Kummissjoni huwa ta' – 0,8 % tal-PDG fl-2015. L-istrateġija baġitarja hija msejsa kompletament fuq miżuri speċifikati b'mod suffiċjenti sal-2015, għalkemm l-implimentazzjoni tagħhom hija suġġetta għal xi riskji, speċjalment fir-rigward tal-kapaċità li n-nefqa żejda fil-kura tas-saħħa titpatta, u li n-nefqa lokali tal-gvern tiġi mmonitorjata. Il-medja tal-isforz fiskali annwali hija 0,75 % tal-PDG matul il-perijodu 2011-2013, b'konformità mar-Rakkomandazzjoni tal-Kunsill tat-2 ta' Diċembru 2009 taħt il-proċedura tal-iżbilanċ eċċessiv (PŻE). Għas-snin ta' wara d-data tal-iskadenza għall-korrezzjoni tad-defiċit eċċessiv (2014 u 2015), il-bilanċ strutturali kkalkulat mill-ġdid għandu jitjieb b' 0,25 % fl-2014 u b' 0,5 % fl-2015, u b'hekk kemm ikun ftit inqas mit-titjib meħtieġ ta' 0,5 % fil-bilanċ strutturali sakemm jintlaħaq l-OTM.
            
         
               (9)
            
            
               Il-konsolidazzjoni baġitarja ppjanata u implimentata mill-awtoritajiet Olandiżi hija ġeneralment bbażata ħafna fuq tnaqqis fin-nefqa strutturali, b'ammont li jwassal għal kważi 3 % tal-PDG sa tmiem il-perijodu tal-Programm ta’ Stabbiltà (2015) mqabbel mal-linja bażi. It-triq ta' aġġustament li tirriżulta tipprevedi tnaqqis fid-defiċit tal-amminsitrazzjoni pubblika minn 3,8 % tal-PDG fl-2011 għal 2,4 % tal-PDG fl-2012, li jibqa' jonqos b'ammonti annwali ta' madwar 0,5 % fil-perijodu 2013-2015. Il-Pajjiżi l-Baxxi huma impenjati ferm li jilħqu dawk il-miri. Is-salvagwardja tal-oqsma ta' politika li jgħinu t-tkabbir bħall-edukazzjoni permezz ta' tnaqqis baġitarju għandha tevita t-tfixkil tal-potenzjal futur għal tkabbir ekonomiku, u tikkontribwixxi għal kisba ta' korrezzjoni sostenibbli għad-defiċit eċċessiv.
            
         
               (10)
            
            
               Minkejja konsolidazzjoni fuq terminu qasir, waħda mill-isfidi ewlenin hija li tittejjeb is-sostenibbiltà tal-finanzi pubbliċi fuq medda twila, li hija affettwata negattivament biż-żieda qawwija fin-nefqa relatata mal-età. Huwa ċar li l-kost għal terminu twil tax-xjuħija huwa ogħla mill-medja tal-UE, notevolment f'pensjonijiet u f'kura fit-tul. Iż-żieda mistennija fin-nefqa fil-kura fit-tul hija l-ogħla fl-Ewropa, kif jidher mir-Rapport dwar it-Tixjiħ 2009 tal-Kummissjoni. Ir-raġuni ewlenija għal dan hija l-eżistenza ta' sistema diġà komprensiva ta' kura formali fit-tul (pereżempju, assigurazzjoni pubblika għal żmien twil li tkopri kura personali, infermerija, għajnuna, trattament u rikoveru f'istituzzjoni), waqt li l-kura informali għandha rwol iktar limitat fil-Pajjiżi l-Baxxi. Skont l-aħħar valutazzjoni tal-Kummissjoni, ir-riskji fir-rigward tas-sostenibbiltà għal terminu twil tal-finanzi pubbliċi jidhru li huma għoljin. Barra l-pjanijiet tiegħu ta’ konsolidazzjoni, il-gvern Olandiż ressaq miżuri lill-Parlament li jappoġġaw is-sostenibbiltà għal terminu twil inkluża żieda fl-età tal-irtirar statutorja li għadha ma ġietx adottata.
            
         
               (11)
            
            
               Is-suq tax-xogħol tal-Pajjiżi l-Baxxi huwa kkaratterizzat b'rati ta' parteċipazzjoni relattivament għoljin, produttività għolja għal kull siegħa ta' xogħol u rata ta' qgħad baxxa. Madankollu, l-isfida ewlenija għas-suq tax-xogħol se tkun li jiżdied l-użu ta' potenzjal ta' xoghol mhux utilizzat, partikolarment biex ipatti għat-tnaqqis mistenni fil-popolazzjoni tal-età tax-xogħol minħabba l-kobor fl-età. L-ammont medju ta' sigħat maħduma fis-sena huwa l-iktar baxx fl-UE, kif ikkonfermat bl-aħħar dejta disponibbli. L-għadd baxx ta' sigħat maħduma jirriżulta mis-sehem kbir ħafna ta' nies li jaħdmu part-time, partikolarment nisa, li jirrifletti preferenzi personali iżda wkoll l-eżistenza ta' disinċentivi finanzjarji biex tidħol fis-suq tax-xogħol jew biex iżżid is-sigħat tax-xogħol. Attwalment, fil-Pajjiżi l-Baxxi, wieħed mid-disinċentivi ewlenin għal dawk li jaqilgħu t-tieni introjtu tad-dar biex jidħlu fis-suq tax-xogħol jew biex jaħdmu iktar sigħat, hija r-rata għolja tat-taxxa marġinali fuq it-tieni introjtu, li f'xi każijiet tista' tkun ogħla minn 80 % b'riżultat ta' inter alia l-kreditu ġenerali tat-taxxa u t-tnaqqis fil-benefiċċji li jiddependu fuq l-introjtu bħas-sussidju ta' kura tat-tfal.
            
         
               (12)
            
            
               Għal grupp dejjem jiżdied u mħallat ta' dawk b'diżabbiltà parzjali, dawk li ilhom bla xogħol għal terminu twil li qed jiffaċċjaw riskju akbar ta' qgħad strutturali, l-implimentazzjoni ta' linji politiċi attivi tas-suq tax-xogħol apparentement ma tawx riżultati pożittivi. Dawk li ma għandhomx nazzjonalità tal-UE qed isibu diffikultajiet partikolari, u b'hekk id-differenzi persistenti bejn l-impjiegi u l-qgħad ikomplu jikbru.
            
         
               (13)
            
            
               Is-sistema tal-Pajjiżi l-Baxxi tar-riċerka u l-innovazzjoni (R&I) irnexxielha żżomm il-kapaċità innovattiva tagħha, iżda s-sehem baxx tas-settur privat fl-investiment fir-riċerka u l-iżvilupp (R&Ż) jista' jaffettwa ħażin it-tkabbir ekonomiku u l-kompetittività futuri tal-ekonomija tal-Pajjiżi l-Baxxi. Il-gvern għandu l-għan li joħloq ambjent attraenti għal kumpaniji intensivi fl-R&I, inkluż dawk barranin, f'termini ta' inċentivi fiskali, spazju għal intraprendituri u eċċellenza fir-riċerka. Minħabba l-ħtieġa ta' konsolidazzjoni baġitarja din is-sena, ċerti sussidji għal kumpaniji, jistgħu madankollu, ma jitkomplewx, waqt li oħrajn se jiġu ssemplifikati u mmirati lejn 'oqsma ekonomiċi ta' prijorità' u jitqarrbu lejn strumenti tat-taxxa aktar ġeneriċi.
            
         
               (14)
            
            
               L-ambjent tan-negozju huwa affettwat b'mod negattiv bil-livelli ta' konġestjoni fit-trasport bit-triq u bil-ferrovija. Dawn il-livelli ta' konġestjoni huma fost l-ogħla fl-UE. F'dan il-kuntest, infrastruttura relattivament ineffiċjenti tat-trasport taffettwa l-mobilita tax-xogħol b'mod ħażin u b'hekk ukoll it-tkabbir potenzjali permezz tal-produttività. Il-ħaddiema jkollhom jivvjaġġaw distanzi twal, tul ta' ħinijiet ta' vjaġġi inaffidabbli u kostijiet għoljin ta' konġestjoni. Dawn tal-aħħar huma mistennija li jiżdiedu aktar sal-2020 fin-nuqqas ta' tibdiliet fil-politika. It-titjib fl-użu effiċjenti ta' infrastruttura ( p.e. permezz ta' miżuri ta' pprezzar tat-toroq), għandu jikkontribwixxi biex iżid l-mobilita tax-xogħol u l-produttività u b'hekk it-tkabbir potenzjali.
            
         
               (15)
            
            
               Il-Pajjiżi l-Baxxi, fl-4 ta' April 2011, ħabbru għadd ta' impenji taħt il-Patt Euro Plus. Dawn jinkludu miżuri biex jitrawmu il-kompetittività (introduzzjoni ta' politika ġdida tan-negozju bbażata fuq aktar tnaqqis ġeneriku fit-tassazzjoni u l-piżijiet amministrattivi) u l-impjiegi (is-sigurtà soċjali ssir aktar attiva u titnaqqas id-dipendenza fuq il-benefiċċji tal-qgħad), biex ikun hemm kontribuzzjoni ulterjuri għas-sostenibbiltà tal-finanzi pubbliċi (il-patt tal-istabbiltà u t-tkabbir jiġi msejjes b'liġi nazzjonali) u biex l-istabbiltà finanzjarja tissaħħaħ mill-ġdid (aktar poter lill-istituzzjonijiet ta' sorveljanza). Dawn l-impenji jirriferu għall-oqsma kollha tal-Patt. Jirrappreżentaw kontinwazzjoni tal-aġenda usa' tar-riforma spjegata fil-Programm ta' Stabbiltà u l-Programm Nazzjonali ta' Riforma. Madankollu, hemm nuqqas ta' dettal f'termini taż-żmien tagħhom u tal-miżuri li huma meħtieġa għall-implimentazzjoni tagħhom. Dawn l-impenji ġew ivvalutati u tqiesu fir-rakkomandazzjonijiet.
            
         
               (16)
            
            
               Il-Kummissjoni vvalutat il-Programm ta' Stabbiltà u l-Programm Nazzjonali ta' Riforma, inkluż l-impenji tal-Patt Euro Plus. Mhux biss qieset ir-rilevanza tagħhom għall-politika sostenibbli fiskali u soċjoekonomika fil-Pajjiżi l-Baxxi, iżda wkoll kemm dawn josservaw ir-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-UE billi jiġi pprovdut kontribut fil-livell tal-UE għal deċiżjonijiet nazzjonali futuri. Tikkunsidra li l-istrateġija baġitarja ta' konsolidazzjoni tal-Pajjiżi l-Baxxi speċifikata bis-sħiħ għandha tiġi implimetata kif previst, waqt li tiġi ppreservata n-nefqa f'oqsma li l-aktar li jwasslu għal tkabbir fuq medda twila. Għandhom jittieħdu iżjed passi biex titjib is-sostenibbiltà tal-finanzi pubbliċi fuq terminu twil, notevolment fl-oqsma tal-pensjonijiet u l-kura fit-tul, tiżdied il-parteċipazzjoni u l-integrazzjoni fis-suq tax-xogħol, u jiġu indirizzati l-kwistjonijiet dwar il-konġestjoni tat-trasport.
            
         
               (17)
            
            
               Fid-dawl ta' din il-valutazzjoni, li tqis ukoll ir-Rakkomandazzjoni tal-Kunsill tat-2 ta' Diċembru 2009 skont l-Artikolu 126(7) tat-Trattat dwar il-Funzjonament tal-Unjoni Ewropea, il-Kunsill eżamina l-aġġornament tal-2011 tal-Programm ta' Stabbiltà tal-Pajjiżi l-Baxxi, u l-opinjoni tiegħu (3) hija riflessa partikolarment fir-rakkomandazzjoni tiegħu fil-paragrafi (1) u (2) hawn taħt. B'kunsiderazzjoni tal-konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-Programm Nazzjonali ta’ Riforma tal-Pajjiżi l-Baxxi,
            
         B’DAN JIRRAKKOMANDA li l-Pajjiżi l-Baxxi jieħdu azzjoni fil-perijodu 2011-2012 sabiex:
   
               1.
            
            
               Jimplimentaw l-istrateġija baġitarja għas-sena 2012 konformement mar-rakkomandazzjonijiet tal-Kunsill sabiex id-defiċit eċċessiv jiġi kkoreġut, jitqiegħed fuq perkors ta’ tnaqqis il-proporzjon għoli tad-dejn pubbliku. Sussegwentement, isir progress lejn l-objettiv ta’ terminu medju konformement mar-rekwiżiti tal-Patt ta’ Stabbiltà u Tkabbir, b’konformità mal-limiti massimi komplessivi għall-infiq u mar-rekwiżiti tal-konsolidazzjoni, sabiex b’hekk ikun żgurat li l-konsolidazzjoni tkun sostenibbli u tgħin fit-tkabbir, billi jitħares l-infiq f'oqsma direttament rilevanti għat-tkabbir bħar-riċerka u l-innovazzjoni, l-edukazzjoni u t-taħriġ.
            
         
               2.
            
            
               Jieħdu miżuri biex iżidu l-età statutorja tal-irtirar billi jgħaqqduha mal-istennija tal-għomor, u jsejsu dawn il-miżuri ma' oħrajn biex jgħollu l-età effettiva tal-irtirar u biex itejbu s-sostenibbiltà tal-finanzi pubbliċi fuq medda twila. Jippreparaw pjan dettaljat għar-riforma tal-kura fit-tul minħabba l-fatt li l-popolazzjoni qed tikber fl-età.
            
         
               3.
            
            
               Isaħħu l-parteċipazzjoni fis-suq tax-xogħol billi jnaqqsu d-disinċentivi fiskali għal dawk li jaqilgħu t-tieni introjtu biex jaħdmu, u jfasslu miżuri biex jappoġġaw il-gruppi l-aktar vulnerabbli u jgħinuhom biex jerġgħu jintegraw mill-ġdid fis-suq tax-xogħol.
            
         
               4.
            
            
               Jippromwovu l-innovazzjoni, l-investiment privat fl-R&Ż u l-konnessjonijiet eqreb bejn ix-xjenza u n-negozju billi jipprovdu inċentivi adegwati fil-kuntest tal-politika l-ġdida tal-intrapriża (“Naar de top”).
            
         
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 209, 2.8.1997, p. 1; Edizzjoni Speċjali bil-Malti: Kap 10, Vol 01, p. 84.
   
      (2)  Miżmuma għall-2011 permezz tad-Deċiżjoni tal-Kunsill 2011/308/UE tad-19 ta’ Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56).
   
      (3)  Prevista fl-Artikolu 5(3) tar-Regolament (KE) Nru 1466/97.